32012R0583
L 173/8
SLUŽBENI LIST EUROPSKE UNIJE
UREDBA KOMISIJE (EU) br. 583/2012
od 2. srpnja 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe polisorbata (E 432-436) u kokosovom mlijeku
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
Taj se popis može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, Unijin popis prehrambenih aditiva može se ažurirati ili na inicijativu Komisije ili na temelju podnesenog zahtjeva.
(4)
Podnesen je zahtjev za odobrenjem uporabe polioksietilen sorbitan monooleata (polisorbat 80, E 433) kao emulgatora u kokosovom mlijeku i taj je zahtjev učinjen dostupnim državama članicama.
(5)
Kokosovo mlijeko, voćni pripravak dobiven homogenizacijom unutarnjeg sloja koji se nalazi ispod kore kokosovog oraha s vodom, ne može ostati u obliku emulzije bez korištenja emulgatora. Polioksietilen sorbitan monooleat (polisorbat 80, E 433) i polisorbati (E 432-436) u trećim su zemljama općenito odobreni kao najučinkovitiji emulgatori koji se koriste u tu svrhu.
(6)
U Mišljenju od 8. srpnja 1983. (3) Znanstveni odbor za prehranu odredio je prihvatljivi dnevni unos (PDU) od 10 mg/kg tjelesne mase dnevno za skupinu polisorbata (E 432-436). U Izvješću Komisije o unosu prehrambenih aditiva putem hrane u Europskoj uniji (4) zaključeno je da je za polisorbate (E 432-436) potrebna realnija procjena unosa koja se temelji na stvarnim razinama unosa prehrambenih aditiva. Od Europske agencije za sigurnost hrane (dalje u tekstu „Agencija”) očekuje se da obavi procjenu unosa tijekom ponovne ocjene polisorbata (E 432-436) do kraja 2016., kako je predviđeno Uredbom Komisije (EU) br. 257/2010 (5). Do tada će se za moguće proširenje uporabe ispitivati samo oni proizvodi koji ne pridonose u značajnoj mjeri ukupnom unosu tih tvari. Očekivani unos polisorbata (E 432-436) putem njegove uporabe u kokosovom mlijeku, kako je procijenjen na temelju podataka o ukupnoj tržišnoj distribuciji kokosovog mlijeka koje je dostavio podnositelj zahtjeva, ostaje daleko ispod PDU-a te stoga neće dovesti do značajne dodatne izloženosti. Kokosovo mlijeko je proizvod koji nije u širokoj uporabi i koristi se uglavnom za pripremu azijske hrane i deserta. Procijenjeni unos je zanemariv i mnogo manji od 1 % PDU-a te mu se stoga ne pripisuje značajna uloga. Stoga se ne smatra da navedeno proširenje uporabe izaziva zabrinutost u pogledu zdravlja.
(7)
U skladu s člankom 3. stavkom 2. Uredbe (EZ) br. 1331/2008, kako bi ažurirala Unijin popis prehrambenih aditiva utvrđen u Prilogu II. Uredbi (EZ) br. 1333/2008, Komisija mora zatražiti mišljenje Europske agencije za sigurnost hrane, osim ako dotično ažuriranje ne utječe na zdravlje ljudi. Budući da odobrenje uporabe polisorbata (E 432-436) kao emulgatora u kokosovom mlijeku predstavlja ažuriranje popisa koje ne utječe na zdravlje ljudi, nije potrebno tražiti mišljenje Agencije.
(8)
U Prilogu II. Uredbi (EZ) br. 1331/2008 polisorbati (E 432-436) odobreni su kao skupina, budući da pripadaju istoj kemijskoj skupini tvari definiranih kao smjese djelomičnih estera sorbitola i njegovih mono- i dianhidrida s masnim kiselinama. Primjereno je stoga dopustiti uporabu svih polisorbata (E 432-436) u kokosovom mlijeku, a ne samo uporabu prehrambenog aditiva polioksietilen sorbitan monooleata (polisorbat 80, E 433).
(9)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća utvrđivanjem Unijina popisa prehrambenih aditiva (6), Prilog II. kojim se utvrđuje Unijin popis prehrambenih aditiva odobrenih za uporabu u hrani i uvjeti njihove uporabe primjenjuje se od 1. lipnja 2013. Kako bi se dopustila uporaba polisorbata (E 432-436) u kokosovom mlijeku prije tog datuma, potrebno je odrediti raniji datum primjene za taj prehrambeni aditiv.
(10)
Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. srpnja 2012.